Dôvodová správa 

Všeobecná časť

	Zákon č. 414/2002 Z. z. o hospodárskej mobilizácii a o zmene  zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov (ďalej len „zákon“) bol schválený 29. mája 2002. Tento zákon o. i. vymedzuje aj subjekty hospodárskej mobilizácie a upravuje nakladanie s majetkom na účely hospodárskej mobilizácie. Zákon bol novelizovaný zákonom č. 511/2003 Z. z., pričom novela najmä reagovala na zmeny v organizácii miestnej štátnej správy (zrušenie okresných úradov). Uvedenou novelou sa tiež splnomocnilo ministerstvo na vydanie všeobecne záväzného právneho predpisu, ktorým sa mali upraviť podrobnosti o nadobúdaní, evidencii, využívaní, predaji, inventarizácii, odpisovaní a likvidácii majetku hospodárskej mobilizácie.

	Potreba novelizácie zákona vyplynula z požiadavky Ministerstva zdravotníctva SR a z doterajšieho nedostatočného vymedzenia spôsobu nakladania s majetkom určeným na účely hospodárskej mobilizácie. Ministerstvo zdravotníctva SR žiada zmeniť zákon z dôvodu, že časť zdravotníckych zariadení je po reforme zdravotníctva transformovaných na neziskové organizácie. 

	Zákon s neziskovými organizáciami ako subjektami hospodárskej mobilizácie nepočítal, čo spôsobuje pre ministerstvo zdravotníctva neriešiteľný problém z hľadiska určovania zdravotníckych zariadení ako subjektov hospodárskej mobilizácie. 

Doterajšie vymedzenie nakladania s majetkom určeným na účely hospodárskej mobilizácie v  § 30 zákona rieši uvedenú problematiku len okrajovo, pričom vzhľadom na jeho špecifičnosť sa zákon č. 278/1993 Z. z. o správe majetku štátu v znení neskorších predpisov sa naň nevzťahuje rovnako tak splnomocňovacie ustanovenie pre ministerstvo hospodárstva pre túto oblasť dostatočne nerieši možnosti úpravy nakladania s majetkom určeným na účely hospodárskej mobilizácie spôsobom a štandardom uvedeným v zákone      č. 278/1993 Z. z. 

Navrhuje sa riešiť problematiku subjektov hospodárskej mobilizácie rozšírením ustanovenia o subjektoch hospodárskej mobilizácie o neziskové organizácie a tiež sa navrhuje zákonom komplexne upraviť nakladanie s majetkom určeným na účely hospodárskej mobilizácie podobne ako v zákone č. 278/1993 Z. z., pričom sa upravujú aj podmienky za akých prestane majetok určený na účely hospodárskej mobilizácie slúžiť na tieto účely.

Návrh zákona  nebude mať dopad na štátny rozpočet, ani na rozpočty obcí a nevyvolá potrebu zvýšenia pracovných síl. 

Návrh zákona je v súlade s Ústavou SR, s ostatnými zákonmi a s medzinárodnými zmluvami, ktorými je Slovenská republika viazaná.	

Návrh zákona nebude mať dopad na životné prostredie a je v súlade s cieľmi štátnej environmentálnej politiky. 
DOLOŽKA ZLUČITEĽNOSTI
návrhu zákona
 s právom Európskych spoločenstiev a právom Európskej únie

1.	Navrhovateľ zákona: vláda Slovenskej republiky 
Názov návrhu zákona: Návrh zákona, ktorým sa mení a dopĺňa zákon č. 414/2002 Z. z. o hospodárskej mobilizácii a o zmene zákona Národnej rady Slovenskej republiky          č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov. 

2.	Záväzky Slovenskej republiky vo vzťahu k Európskym spoločenstvám a Európskej únii:
-problematika návrhu zákona nie je prioritou aproximácie práva podľa čl. 70 Európskej dohody o pridružení 
-problematika návrhu zákona nie je prioritou aproximácie práva podľa aktualizovaného znenia  NPAA
-problematika návrhu zákona nie je prioritou podľa Partnerstva pre vstup
-problematika návrhu zákona nie je prioritou aproximácie práva podľa screeningu
-problematika návrhu zákona nie je prioritou aproximácie práva podľa Bielej knihy
 -problematika návrhu zákona nie je úlohou zahrnutou do Plánu legislatívnych úloh vlády SR na rok 2004
-návrh zákona nie je prioritou vyplývajúcou pre SR z Pravidelnej správy Európskej   komisie o stave pripravenosti na členstvo v EÚ z 5. novembra 2003 
3.	Problematika návrhu zákona: 
- nie je upravená v práve Európskej únie
- nie je upravená v práve Európskych spoločenstiev
4.	Stupeň zlučiteľnosti návrhu zákona s právom Európskych spoločenstiev a právom Európskej únie:
Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu zákona s právom ES/EÚ.
5.	Gestor (spolupracujúce rezorty): bezpredmetné 
6.	Účasť expertov pri príprave návrhu zákona  a ich stanovisko k návrhu zákona s právom Európskych spoločenstiev a právom Európskej únie: 
Na  príprave návrhu zákona sa nezúčastnil žiaden expert.

Osobitná časť

K bodu 1

	Navrhuje sa rozšíriť ustanovenie § 4 písm. d) o neziskovú organizáciu vzhľadom na transformáciu časti zdravotníckych zariadení na tento druh organizácie. V nadväznosti na to sa zavádza odkaz a poznámka pod čiarou na zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov. Tiež sa navrhuje rozšíriť subjekty hospodárskej mobilizácie o všetky rozpočtové organizácie a všetky príspevkové organizácie, ktoré budú určené spôsobom tam vymedzeným.

K bodu 2

           Presnejšie sa vymedzuje spôsob uhrádzania výdavkov na hospodársku mobilizáciu s prostriedkov štátneho rozpočtu aj vzhľadom na skutočnosť, že krajské úrady už nemajú vlastnú rozpočtovú kapitolu a rovnako tak nemajú rozpočtovú kapitolu Národná banka Slovenska, Slovenská televízia a Slovenský rozhlas.

K bodom 3, 4 a 7

	V § 8 písm. c), v § 9 písm. f) a § 28 ods. 1 písm. b) sa navrhuje zosúladiť ustanovenie s novo navrhovanou právnou úpravou nakladania s majetkom určeným na účely hospodárskej mobilizácie. 

K bodu 5

	Ustanovenie § 10 sa zosúlaďuje so znením § 8 písm. c).

K bodu 6

            Vzhľadom na to, že krajský úrad prestal mať vlastnú rozpočtovú kapitolu, navrhuje sa, aby svoje výdavky a potreby zo štátneho rozpočtu koordinoval s Ministerstvom vnútra Slovenskej republiky, na rozpočet ktorého je napojený.

K bodom  8 a 9

	Novým znením § 30 a doplnením § 30a až §30e sa komplexne upravuje nakladanie s majetkom určeným na účely hospodárskej mobilizácie.  Správa majetku sa upravuje pre subjekty hospodárskej mobilizácie, ktoré sú štátnymi orgánmi. Návrhom § 30 ods. 2 sa umožňuje poskytnúť príspevok zo štátneho rozpočtu na majetok určený na účely hospodárskej mobilizácie, ktorý je vo vlastníctve subjektu hospodárskej mobilizácie, ktorým je podnikateľ. Nakladanie s majetkom, na ktorý bol poskytnutý príspevok sa navrhuje upraviť tak, aby príspevok splnil svoj účel, avšak aby bol zúžený priestor pre takú manipuláciu s uvedeným majetkom, ktorá by umožnila netransparentné použitie takéhoto príspevku. Návrh na nakladanie s majetkom určeným na účely hospodárskej mobilizácie, ktorý je štátnym majetkom, zohľadňuje špecifiká takéhoto majetku a zároveň sleduje hospodárnosť a transparentnosť. Súčasne sa navrhuje, že s majetkom, s ktorým sa nepodarí naložiť podľa navrhovanej právnej úpravy sa ďalej bude nakladať ako s majetkom štátu podľa zákona Národnej rady Slovenskej republiky č. 278/1993 Z. z. Navrhuje sa tiež iný spôsob nakladania s majetkom určeným na hospodársku mobilizáciu, ktorý by sa vzťahoval na taký majetok, ktorý rozdelením alebo demontážou by sa stal nefunkčný resp. nepoužiteľný.

K článku II

	Účinnosť sa navrhuje v nadväznosti na zabezpečenie legislatívneho procesu.